Man vas ná ouma, kleinkind se bylmoordeArgieffoto ŉ 38-jarige man verskyn Maandag in die hof op aanklag dat hy ŉ 72-jarige vrou en haar tweejarige kleinkind met ŉ byl vermoor het, het die polisie in die Oos-Kaap gesê. “Die verdagte, gewapen met ŉ byl, is Vrydagmiddag omstreeks 12:00 na die huis in Khabakazi, Centane, waar die ouma en haar kleinkind gebly het,” het kapt. Jackson Manatha, woordvoerder van die polisie, gesê. Die ouma, Nowentile Mkhosana, en haar kleinkind was alleen by die huis ten tyde van die aanval. “Hulle is op die toneel dood. Die motief vir die moorde is nog nie bekend nie. Die polisie van Centane het vinnig reageer en die verdagte in hegtenis geneem.” Die man staan tereg op aanklag van moord en verskyn Maandag in die Centane-landdroshof.